आठ घंटा के नींद लिहि अवरू आपना दिमाग के साफ राखि, ना त कूड़ा-कचरा भर जाई
हमनी के दिमाग में कूड़ा-कचरा जमा होखेला। सुने-पढ़े में अजीब जरूर लागि लेकिन इहे सच्चाई बा। हमनी के दिमाग में भी कूड़ा कचरा जमा होखेला अवरू ओकरो सफाई के जरूरत परेला।
दिमाग के सफाई, असल में अँग्रेजी के मुहावरा “ब्रेन वॉश” से अलग चीज़ ह, जाहाँ ब्रेन वॉश के मतलब आपके विचारधारा के बदलल होखेला उहें दिमाग के सफाई के मतलब दिमाग में जमा कूड़ा-कचरा के साफ कईल होखेला। वैज्ञानिक लोग के विचार बा कि, एकरा से दिमाग के बहुत आराम मिलेला।
असल में हमनी के दिमाग एगो बरियार कारखाना निहन काम करेला। ए कारख़ाना में बहुत तरह के रासायनिक क्रिया होखेला, एही क्रिया में कुछ कूड़ा-कचरा भी जमा हो जाला। जईसे निरोग रहे खातीर हमनी के अपना घर में से सभ कूड़ा-कचरा निकाल देनी’जा, ओसही शरीर के पावर हाउस (दिमाग) में से भी बेमार करेवाला सभ चीज़ के निकालल जरूरी होखेला।
अब सवाल बा कि, कईसे? कईसे इ कूड़ा-कचरा बाहर निकली? हमनी के दिमाग ए कूड़ा-कचरा संगे का करेला?
अमेरिका के रॉचेस्टर मेडिकल सेंटर यूनिवर्सिटी के शोधकर्ता पाता लगवले कि दिमाग से कूड़ा-कचरा हटावे के आपन सिस्टम बा, एकरा खातिर उ शरीर के कवनो अवरू अंग प निर्भर नईखे।
दिमाग से कूड़ा-कचरा हटावे वाला सिस्टम के नाम ह “ग्लिम्फैटिक सिस्टम” अवरू एकरा में दिमाग के एगो ख़ास कोशिका (ग्लियल सेल) मुख्य भूमिका निभावे ले। इहे कोशिका दिमाग के कूड़ा कचरा के भी साफ करेले।
दिमाग से कूड़ा-कचरा निकाले के काम बहुत धीरे-धीरे होखेला। वैज्ञानिक लोग के कहनाम बा कि एकरा में कम से कम आठ घंटा के समय लागेला, अवरू अतना समय के जरूरत रोज परेला।
अगर आप थोड़ा से ध्यान देब त डॉक्टर अवरू जीव विज्ञान के तमाम विशेषज्ञ कवनो आदमी के कम से कम 8 घंटा सुते के सलाह देवेले। इहे उ आठ घंटा ह जब हमनी के दिमाग के सफाई होखेला, मतलब जब हमनी के सुतल रहेनि’जा त, हमनी के दिमाग के सफाई होखत रहेला।
सवाल बा कि सुतले प काहें? एकरा पीछे भी कारण बा - चुकी जब हमनी के सुतल रहेनि’जा त दिमाग के अलग कोशिका के बीच के दूरी बढ़ जाला अवरू ए समय दिमाग से कचरा के निकालल आसान हो जाला।
एगो अवरू ख़ास बात, दिमाग के सफाई के बाद निकलल कूड़ा-कचरा एने-ओने भा कतहु अवरू ना जाए। उ कूड़ा -कचरा शरीर में ही साफ होके फेर से शरीर में इस्तेमाल हो जाला।
एकरा से ठीक उल्टा, अगर हमनी के कम देरी सुते के त दिमाग के पूरा सफाई ना होखे पायी। इहे कारण बा कि तमाम डॉक्टर अवरू जीव वैज्ञानिक कहेले कि, कम नींद हमनी के दिमाग के नुकसान पहुंचा सकता अवरू नतीजा में पागलपन अवरू लकवा जईसन बेमारी हो सकता।
चुकी दिमाग के सफाई हमनी के निरोग रहे खातिर सबसे अधिका जरूरी बा, एहसे वैज्ञानिक सलाह देवेले कि, सही समय पर सूती अवरू कम से कम आठ घंटा के नींद जरूर लिहि।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva